F'dawn iż-żminijiet ta' kesħa, minjaf kemm–il kollega tax-xogħol smajna tgħid li għandha seba' mitt sena biex tfittex tinġabar id-dar b'xi tazza ċikkulata sħuna u tkompli l-ktieb li qed taqra bħalissa. Għal dan ikun hemm reazzjonijiet differenti: min pront pront jinħall u jaqbel magħha, u jibda jirrakkonta l-ktieb li qed jaqra hu bħalissa, u min jibqa' kwiet jgħaddas rasu ġol-iskrin tal-kompjuter, ikompli xogħlu u bejnu u bejn ruħu jsaqsi għalfejn dan l-għaġeb kollu fuq biċċa ktieb, u jiffantasizza li qiegħed id-dar b'kartuna tat-take away quddiem is-serje li ġennu bħalissa. Dwar l-imħabba għall-ktieb u l-passjoni tal-qari u l-kitba, tkellimt ma' Natasha Turner, awtriċi Maltija li llum ħafna mill-kotba tagħha ssibhom fil-ħwienet Maltin. Forsi l-imħabba għall-kotba naqset. U wieħed jista' jifhem għalfejn. Għalfejn għandi nħaddem l-immaġinazzjoni tiegħi meta t-teknoloġija u l-finanzi ta' ħafna nies bravi minn Hollywood tawni kollox fuq platt tad-deheb? Iżda, interessanti ninnutaw li għalkemm naqsu n-nies li jaqraw, il-ftit li fadal f orsi saru iktar fanatiċi. Tgħidlix li qatt ma smajt xi referenza letterarja fl-uffiċċju minn dik il-kollega partikolari? Kulma jmur qed ngħixu f'ħajja mgħaġġla fejn għal ħafna, anke żgħażagħ, il-personaġġi fil-kotba huma l-ikbar ħbieb u l-aqwa terapija. Il-bżonn għal dik is-siegħa kuljum biex naħarbu minn ħajjitna qed issir iktar b'saħħitha. Għal Natasha Turner, il-kotba u l-istejjer huma ċ-ċentru tal-univers, mhux biss għax minnhom taqla' l-għajxien, iżda, għax minkejja s-snin twal li ilha f'dan ix-xogħol, il-passjoni tagħha lejn il-ħolqien tar-rakkonti, tal-karattri, u tal-postijiet fantastiċi, mhux talli ma mititx, anzi kibret. Madankollu, qaltilna li xorta għadha ssib ħin biex anke hi, tarmalu kutra, issaħħan bela' te, u tħallih iħabbat għax sarilha l-ħin biex taqra. Kemm-il darba nisimgħu li l-qari huwa l-iktar passatemp bżonjuż u li jagħmel il-ġid. Tul is-snin, rajtu jonqos fl-impatt tiegħu? Għadna bħala ġenerazzjoni nħobbu naqraw? Veru li qed ngħixu ħajja mgħaġġla u li l-użu tal-internet seta' seraq mill-użu tal-ktieb, imma nemmen li min iħobb jaqra, dejjem isib ħin għal ktieb għal diversi raġunijiet, l-aktar għaliex hi sensazzjoni wisq isbaħ li żżomm ktieb f'idejk, milli taqrah fuq xi apparat teknoloġiku. Għaldaqstant, jien u oħrajn li għandhom l-istess namra, nibqgħu niktbu u nippubblikaw il-kotba ħalli nħeġġu aktar qari fostna, sa minn età żgħira. Issa li int awtriċi, inbidel xi ftit il-mod kif taqra l-kotba? Iva, aktar ma nikber aktar irrid tfittxija tiegħi nnifsi u tal-madwar, għalhekk naqra kotba skond il-fażi li nkun għaddejja minnha. Minjaf kemm-il karattru ħloqt b'imħabba, kemm-il parti minnek spiċċat qalb il-paġni, kemm-il storja li ħloqt kienet realtà. Temmen li storja tiġi għand l-awtur b'mod naturali, jew trid tfittixha int? Kollu minnu dak li għidt. F'kull personaġġ, hemm jien, kemm bħala ħsieb, emozzjoni, perċezzjoni u immaġinazzjoni. Kollox huwa forma ta' arti u kreazzjoni ta' dawn l-elementi.Għaldaqstant, anki ktieb jieħu forma ta' poeżija għalija u fil-fatt ninkludiha f'kull kitba tiegħi u f'kull ktieb li nippubblika. Illum faċli li wieħed jippubblika storja, jekk mhux bil-mod tradizzjonali, billi jibda xi blog u jaqsmu ma' diversi qarrejja fuq l-internet. Għalkemm huwa tajjeb li wieħed ikollu dik l-opportunità, taħseb li jonqos il-prestiġju tal-qasam tal-istampar? Naqbel li għandu jintuża kull mezz prattiku u ideali sabiex inkattru n-namra tal-qari u tat-tagħrif, imma kif għidt qabel, aħna bħala kittieba nibqgħu ninvestu fil-ktieb għax nippreferu naqraw xi ħaġa minn fuq ktieb milli minn fuq xi apparat teknoloġiku. M'hawn l-ebda kors jew baċċellerat li jippeparak tajjeb għall-qasam, u hawn ħafna żgħażagħ li forsi diġà ppubblikaw artikli fuq l-internet, li l-ħolma tagħhom hi li jaraw il-karattri li ħolqu jieħdu l-ħajja fil-paġni b'mod tradizzjonali. Kif jistgħu jippreparaw ruħhom għall-isfidi tal-qasam; li pubblikatur ma jaċċettax l-istorja tagħhom, li jaħsbu għal reklamar, li jfasslu storja u jsawruha fi ktieb li jrid jinbiegħ? Sfortunatament, billi s-suq hawn Malta żgħir ħafna, u l-istampar, il-produzzjoni u d-distribuzzjoni jinvolvu ħafna ħin u spejjeż kbar, wieħed jista' jsib l-ostakli sabiex jippubblika ktieb, imma ħadd m'għandu jaqta' qalbu. L-importanti li ma tagħmilx il-ħaġa bil-ħsieb li se taqla' l-flus, imma għan-namra u l-passjoni kbira tagħha. Fl-opinjoni tiegħek, x'inhu l-aħjar mod kif storja tasal għand il-qarrejja: permezz ta' ktieb, ta' dramm jew ta' kanzunetta? Jiena nħobb nuża t-tlieta li huma, u nżid ukoll magħhom il-poeżija għax inħoss li huma mezzi b'saħħithom ħafna sabiex twassal dak li tħoss jew li temmen fih. Kollha jagħtu gost u sodisfazzjoni kbir. Proprju għalhekk li ta' kull sena ntella' żewġ drammi li nikteb, nipproduċi u nidderiġi jien stess fl-iskejjel, kanzunetti għal diversi festivals tal-kant kemm lokali kif ukoll internazzjonali, waqt li wkoll inkun qed naħdem fuq xi ktieb ġdid. Fl-aħħar nett, il-qari huwa terapija, edukazzjoni, jew sempliċiment passatemp? It-tlieta li huma!